****

**Извештај о заседању**

**(79. заседање, јануар 2015)**

Током свог заседања у јануару 2015, [Саветодавна комисија за људска права](http://www.unmikonline.org/hrap/Eng/Pages/default.aspx) (Комисија) усвојила је четири мишљења у вези са четири жалбе. Остале су 84 нерешене жалбе пред Комисијом. Потпуне статистичке податке можете пронаћи овде на [енглеском](http://www.unmikonline.org/hrap/Eng/Documents/Statistical-summary-eng.pdf), [албанском](http://www.unmikonline.org/hrap/Alb/Documents/Statistical-summary-alb.pdf) и [српском](http://www.unmikonline.org/hrap/Serb/Documents/Statistical-summary-ser.pdf) језику. У наставку је дат кратак садржај усвојених мишљења; потпун текст биће објављен на интернет страници Комисије за отприлике месец дана.

***Спаса МАРКОВИЋ против УНМИК-а* (предмет бр. 227/09)**

Жалиља је удовица г.Вељка Марковића, који је нестао с радног места у Приштини, 9. фебруара 1999. године. Дана 17. децембра 2010, његови посмртни остаци предати су жалиљи.

Комисија је закључила да Привремена управа мисије Уједињених нација на Косову (УНМИК) није спровела делотворну истрагу о нестанку и убиству г. Вељка Марковића, чиме је прекршена процесна обавеза из члана 2 (право на живот) Европске конвенције o људским правима (EКЉП). Комисија је такође установила да је УНМИК допринео душевном болу и патњи жалиље, што представља повреду обавезе из члана 3 EКЉП у суштинском смислу (забрана нечовечног или понижавајућег поступања).

***Благица НИЧИЋ против УНМИК-а* (предмет бр. 228/09)**

Жалиља је сестра г. Станојка Младеновића, који је нестао 21. јуна 1999. године. До данас је остало непознато где се он налази.

Комисија је закључила да УНМИК није спровео делотворну истрагу о нестанку г. Станојка Младеновића, те да је тиме прекршио процесну одредбу из члана 2 EКЉП, као и да је својим понашањем УНМИК допринео душевној патњи и болу жалиље, што представља повреду члана 3 ЕКЉП.

***Биљана КУЗМАНОВИЋ против УНМИК-а* (предмет бр. 262/09)**

Жалиља је супруга г. Ђорђа Кузмановића. Жалиља је навела да су, 21. јуна 1999, из њихове породичне куће у Ђаковици, њеног супруга отели припадници ОВК. Његови посмртни остаци пронађени су 2002, након чега су предати породици 23. маја 2003. године.

Комисија је закључила да УНМИК није спровео делотворну истрагу о отмици и убиству г. Ђорђа Кузмановића. Следствено томе, повређена је процесна одредба члана 2 ЕКЉП.

***Верица ИЛИЋ против УНМИК-а* (предмет бр. 303/09)**

Жалиља је мајка г. Јасмина Лукачевића. Жалиља је навела да је њен син отет у области Подујева, 19. априла 1999. године. До данас је остало непознато где се њен син налази.

Комисија је закључила да УНМИК није спровео делотворну истрагу o нестанку г. Јасмина Лукачевића, чиме је прекршена процесна обавеза из члана 2 EКЉП. Поред тога, Комисија је установила да је УНМИК својим понашањем допринео душевној патњи и болу жалиље, што представља повреду члана 3 EКЉП.

**Ранија мишљења сада објављена**

Комисија је сада објавила на својој интернет страници и мишљења која је Комисија усвојила током свог **77. заседања, у новембру 2014**:

***Љиљана МИТРОВИЋ, Данијела КРСТИЋ, Слободанка КРСТИЋ, Снежана СИМОНОВИЋ и Јеремија ШУЉИНИЋ против УНМИК-а*** (**предмети бр. 44/09, 158/09, 209/09, 210/09, 258/09 и 276/09**)

Комисија је закључила да, колико се ова истрага може приписати органима УНМИК-а, јесте дошло до повреде процесне одредбе члана 2, као и повреде члана 3, ЕКЉП.

Потпун текст мишљења доступан је овде на [енглеском](http://www.unmikonline.org/hrap/Eng/Cases%20Eng/144_09%20etal%20Lapusnik%20Opinion%20FINAL%2013nov14.docx), [албанском](http://www.unmikonline.org/hrap/Alb/Cases%20Albanian/OP_144-09_Alb.pdf) и [српском](http://www.unmikonline.org/hrap/Serb/Cases%20Serb/OP_144-09_Ser.pdf) језику.

***Вуксан БУЛАТОВИЋ против УНМИК-а*** (предмет бр. 166/09)

Комисија је закључила да УНМИК није спровео делотворну истрагу о отмици и нестанку г. Радована Булатовића; следствено томе, дошло је до повреде процесне одредбе члана 2 ЕКЉП. Надаље, Комисија је установила да је УНМИК својим понашањем допринео душевној патњи и болу жалиље, што представља повреду члана 3 ЕКЉП.

Потпун текст Мишљења доступан је овде на [енглеском](http://www.unmikonline.org/hrap/Eng/Cases%20Eng/166_09%20Bulatovic_FINAL_Opinion_adop13Nov14.docx), [албанском](http://www.unmikonline.org/hrap/Alb/Cases%20Albanian/OP_166-09_Alb.pdf) и [српском](http://www.unmikonline.org/hrap/Serb/Cases%20Serb/OP_166-09_Ser.pdf) језику.

Овај извештај је документ који је сачинио Секретаријат Комисије. Он не обавезује Комисију. Одлуке, мишљења и подробније информације о Комисији могу се пронаћи на сајту [www.unmikonline.org/hrap](http://www.unmikonline.org/hrap)

Комисију је основала Привремена управа мисије Уједињених нација на Косову (УНМИК), у Приштини, 2006. године, како би се бавила наводним повредама људских права.